Ńdɔ̄ bə́ ngábɔ̄ nálā, Áron a sámá wɔ́ ai ǹtúm wóé ósə, a símí ńtūm á ḿbūlúg yā sí. Ńdɔ binyɔ́nyɔ́ŋ bí ngákúban bod ai tsíd á nyɔ́l. M̀búlúg ósə̄ yā sí ó māná vəŋǎn bīnyɔ́nyɔ́ŋ binyɔ́nyɔ́ŋ á ńnam Égîptɛn ósə. 14Miǹgəngáŋ mí ngadzə́ŋ ai məkə̌ŋ mábán nâ myâ mí kúlī binyɔ́nyɔ́ŋ, təge ai ndɔ́ŋ. 15Ńdɔ miǹgəngáŋ mí ngádzó ai Farawóŋ nâ: “Édí á nə fɔ́ɔ́ ónyǔ Zāmbá !” Ǹnə́m Farawóŋ ó lāŋán álɛ̌d alɛ̌d. 16Ǹtondôbə nyé ai Mósɛs nâ: “Kódógó á sí ai ǹdib kídí ó kə yén Farawóŋ ábōg ā yi kwí nə́ a kə wɔ́bɔ, kadá nyé nâ ná ńgɔ Ǹtondôbə a kɔ́bɔ dzǒge ayɔŋ dámā á kə ma syé. 17Ngə́ ō bɔ̄ təge dzoge áyɔŋ dámā nə́ lə́ kə, mayi wa lóm ámalá bidaŋ ábə wǎmēn, á bītúgā bíe, á bod bóe, á mə̄ndá móe. Məndá mə́ Égîptɛn mâyi nyugudu ai bidaŋ, tɔ é sí bátə́bə. 18Amǒs tē, səsalá a yi bɔɔban ású ńnǎm Goshɛn, m̀fág bod bámā bə́ tɔ̄á, á wé bidaŋ təge kwí, ó zū hḿ yə̌m naa ma, Ǹtondôbə mə nə á zāŋ ǹnam. 19Mayi akodé á tɔ̄á ndəm é zələná é nə̄ á zāŋ ayɔŋ dóe ai éńdāma. Ndəm tě é nə okídí.” 20Ńdɔ Ǹtondôbə a ngábɔ̄ nálā. Ńdɔ̄ amalá á ngányían á ndá Farawóŋ ai ényí bītúgā bíé ai ǹnam ósə, ǹnam ó māná nyami ai bidaŋ. 21Farawóŋ á lóē Mósɛs bân Áron, nyé nâ: “Kaŋán, mǐ kə və́ Zāmbá wāān mə̄túnuŋa vóm ziŋ á ńnam mú !” 22Mósɛs nyé nâ: “Nálā wâyǐ kig bɔ ḿbəŋ, amú é dzóm byāyi túnī Ńtondôbə Zambá wāān, é nə̄ bíndá ású Égîptɛn. Yə bǐ nə dzǎm túnī á mís mábán é dzóm é nə́ bɔ̄ bíndá, bə́ tɔ̄á təge bía wé ai ngɔg ?